S-738/2009

Mál þetta, sem dómtekið var 9. október sl., er höfðað með ákæru lögreglustjórans á höfuðborgarsvæðinu 8. september 2009 gegn X, kt. […], […], […], ,,fyrir hegningar- og umferðarlagabrot með því að hafa aðfaranótt laugardagsins 21. júní 2008, á leið suður Hafnarfjarðarveg við Kópavogslæk ekið bifreiðinni […], undir áhrifum áfengis með vínandamagn í blóði 1,11‰, með að minnsta kosti 94 km hraða á klst., of hratt miðað við aðstæður og almenn hraðatakmörk, í þéttbýli, í beygju og þar sem hámarkshraði var 80 km, og með einn farþega umfram leyfilegan fjölda og missti ákærða stjórn á bifreiðinni sem lenti upp á umferðareyju milli akreina í gagnstæðar áttir og valt með þeim afleiðingum að farþegi í bifreiðinni, B, fæddur […] 1988, hlaut slíka áverka að hann lést skömmu síðar og hinir fjórir farþegarnir slösuðust, C, fædd […] 1990, viðbeinsbrotnaði, hlaut lungnamar, stóran skurð á læri, skurði á hné og tognun á brjóst- og lendhrygg, D, fæddur […], handarbrotnaði og hlaut brot á þremur þvertindum lendhryggjar og tvær stúlkur hlutu nokkra minniháttar áverka.

Telst þetta varða við 215. og 219. gr. almennra hegningarlaga nr. 19/1940 og 1. mgr. 4. gr., 1. mgr. og a- og c-lið 2. mgr. 36. gr., 1., sbr. 3., mgr. 37. gr., 1., sbr. 2., mgr. 45. gr. og 2. mgr. 73. gr., sbr. 1. mgr. 100. gr. umferðarlaga nr. 50/1987.“

Í ákæru er þess krafist að ákærða verði dæmd til refsingar, sviptingar ökuréttar samkvæmt 101. og 102. gr. umferðarlaga, sbr. 25. gr. laga nr. 44/1993 og 18. gr. laga nr. 66/2006, og greiðslu alls sakarkostnaðar.

Af hálfu ákærðu er krafist vægustu refsingar og málsvarnarlauna.

Með skýlausri játningu ákærðu sem styðst við gögn málsins telst sök hennar sönnuð. Háttsemi hennar er rétt færð til refsiákvæða í ákæru. Ákærða hefur ekki áður sætt refsingu.

Við ákvörðun refsingar ber að taka tillit til þess að ákærða sýndi af sér stórfellt og vítavert gáleysi með akstri sínum og hlaust dauði af og líkamstjón. Hins vegar verður jafnframt að líta til þess að ákærða var ung að árum er slysið varð og hefur hreint sakavottorð. Að þessu virtu þykir refsing hennar hæfilega ákveðin fangelsi í þrjá mánuði en fresta skal fullnustu refsingarinnar og hún niður falla að liðnum tveimur árum haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Samkvæmt ákvæðum 1. mgr. 101. gr. umferðarlaga nr. 50/1987 skal ákærða svipt ökurétti og með hliðsjón af framanröktu verður ákærða svipt ökurétti í 18 mánuði frá birtingu dóms þessa að telja.

Ákærða greiði allan kostnað sakarinnar sem er 920.554 krónur samkvæmt yfirliti lögreglustjóra svo og málsvarnarlaun skipaðs verjanda síns, S-kk-ef H-kk-ef hrl., 230.000 krónur að meðtöldum virðisaukaskatti, eða samtals 1.150.554 krónur.

G-kk-nf A-kk-nf héraðsdómari kveður upp dóm þennan.

Dómsorð

Ákærða, X, sæti fangelsi í þrjá mánuði. Fresta skal fullnustu refsingarinnar og niður skal hún falla að liðnum tveimur árum haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærða er svipt ökuleyfi í 18 mánuði frá dómsbirtingu að telja.

Ákærða greiði 1.150.554 krónur í sakarkostnað, þ.m.t. málsvarnarlaun skipaðs verjanda síns, S-kk-ef H-kk-ef hrl., 230.000 krónur.

G-kk-nf A-kk-nf